12.1.2022 г.
BG
Официален вестник на Европейския съюз
C 15/51 Сряда, 19 май 2021 r.
20. приветства приемането на европейската стратегия за използването на водорода; подчертава, че следва да се даде приоритет на изграждането на верига за доставки на водород от възобновяеми източници в Европа, за да се насърчат предимствата за пионерите в областта, конкурентоспособността на индустрията, както и сигурността на енергийното снабдяване; изразява убеждение, че възобновяемият и декарбонизираният водород могат да спомогнат за намаляване на постоянните емисии като например тези от промишлени процеси и тежкотоварния транспорт, при които пряката електрификация може да бъде ограничена поради ниска ефективност на разходите или технически, социални и екологични причини; припомня необходимостта от ускоряване на декарбонизацията на съществуващото производство на водород; подкрепя стартирането на важни проекти от общоевропейски интерес в областта на водорода; призовава Комисията да разработи всеобхватна рамка за класификация и сертифициране на превозвачите на газ въз основа на критериите за намаляване на емисиите на парникови газове през целия жизнен цикъл и за устойчивост, в съответствие с подхода, определен в Директивата за енергията от възобновяеми източници за насърчаване на използването на енергия от възобновяеми източници; подчертава, че подобна класификация е от изключително значение за участниците на пазара, органите и потребителите; подчертава необходимостта от разработване на стабилна рамка и подходяща базова линия, за да се гарантира, че се разполага достатъчен допълнителен капацитет за производство на енергия от възобновяеми източници пропорционално на необходимостта от водород от възобновяеми източници; призовава Комисията да вземе предвид това разнообразие от потребности в предстоящите си законодателни предложения; призовава Комисията да гарантира лоялна и ефективна конкуренция между водорода, внасян от международни партньори, и водорода, който се произвежда в ЕС; 21. подчертава ролята, която безопасното за околната среда улавяне, съхранение и използване на въглерод (CCS/U) може да изиграе за постигане на целите на Европейския зелен пакт; подкрепя интегриран контекст на политиката, за да се мотивира приемането на безопасни за околната среда приложения за CCS/U, които да осигуряват нетно намаляване на емисиите на парникови газове, така че тежката промишленост да стане неутрална по отношение на климата, когато не са на разположение варианти за пряко намаляване на емисиите; отбелязва предложението на Комисията за свикване на ежегоден Европейски форум по въпросите на улавянето, съхранението и използването на въглерод като част от Промишления форум за чиста енергия с цел по-нататъшно проучване на възможностите за насърчаване на такива проекти; припомня необходимостта да се даде приоритет на прякото намаляване на емисиите и на действията за поддържане и укрепване на естествените поглътители и резервоари на ЕС, например чрез устойчиво управление на горите; 22. подчертава, че транспортът може значително да улесни разгръщането на енергията от възобновяеми източници; призовава Комисията и държавите членки да предложат благоприятна политическа рамка и амбициозни цели, основани на принципа на технологична неутралност сред технологиите, необходими за постигане на неутралност по отношение на климата, за справедлив, финансово достъпен и балансиран преход към декарбонизация на всички видове пътнически и товарен транспорт, включително обществен флот и мрежи, автомобилен, воден (както морски, така и по вътрешните водни пътища), железопътен и въздушен транспорт основно чрез електрификация, а когато това не е възможно — устойчиво произведени горива; приветства съобщението на Комисията за разполагане на един милион зарядни пунктове за електрически превозни средства в рамките на преразглеждането на Директива 2014/94/ЕС; призовава Комисията да насърчи производителите на автомобили да предоставят възможност за зареждане чрез свързване на превозните средства към електрическата мрежа; подчертава необходимостта от адаптиране на електрификационните мрежи и инфраструктура за алтернативни горива за автомобилния парк в ЕС, както и от подкрепа на други лесни за внедряване решения, по-специално в транспортните възли; подчертава потенциала за вътрешно сътрудничество в областта на декарбонизацията на трансграничния транспорт; подчертава в тази връзка решаващата роля на Транспортната общност и на Комисията за създаване на полезни взаимодействия със съседните държави и ускоряване на трансфера на стандартите на ЕС относно емисиите от транспорта; подчертава значението на обществения транспорт за намаляването на търсенето на енергия и необходимостта от развитие и разширяване на декарбонизирания обществен транспорт както в градските, така и в селските райони; 23. подчертава, че има сектори, които увеличават потреблението си на енергия, например транспортния и туристическия сектор и сектора на ИКТ; подкрепя Комисията при проучването на взаимодействието между топлофикационните и охладителните мрежи и източниците на неизбежна отпадна топлина; приветства ангажимента, включен в стратегията на ЕС в областта на цифровите технологии, за постигане на неутралност по отношение на климата на центровете за данни до 2030 г.; призовава Комисията да предложи план за действие за участието на туристическия сектор в процеса на интеграция на енергийната система, като потърси начини, наред с другото, за насърчаване на железопътния туризъм, екологосъобразната мобилност и електромобилността и създаването на кръгови енергийни общности в устойчивия туризъм; Осигуряване на равновесие на енергийните системи 24. отбелязва, че поддържането на равновесието на електроенергийните мрежи и управлението на върховото потребление и производство ще бъде по-сложно с все по-децентрализиран и възобновяем енергиен микс, и във връзка с това подчертава ролята на оптимизацията на потреблението, съхранението и интелигентното управление на енергията; подчертава, че преминаването към децентрализирано производство на енергия носи много ползи: то може да насърчи използването на местни енергийни източници, което да доведе до повишаване на сигурността на енергийните доставки на местно равнище, развитие на общностите и сближаване чрез осигуряване на нови източници на доходи и създаване на нови работни места; припомня, че държавите членки остават свободни да определят своя енергиен микс, чието разнообразие е от основно значение за гарантиране на сигурността на доставките;